กฎกระทรวงกฎกระทรวงฉบับที่๒ (พ.ศ.๒๕๒๘)ออกตามความในพระราชบัญญัติการท่าอากาศยานแห่งประเทศไทยพ.ศ.๒๕๒๒-------------- อาศัยอำนาจตามความในมาตรา ๔ (๒)แห่งพระราชบัญญัติการท่าอากาศยานแห่งประเทศไทย พ.ศ. ๒๕๒๒รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้ ข้อ๑ ในกฎกระทรวงนี้ "เขตท่าอากาศยานควบคุม" หมายความว่า บริเวณที่กำหนดให้เป็นเขตท่าอากาศยานควบคุมที่เป็นเขตหวงห้ามเฉพาะและเขตหวงห้ามเด็ดขาด "พื้นที่หวงห้าม" หมายความว่า บริเวณในเขตท่าอากาศยานควบคุมที่เป็นเขตหวงห้ามเฉพาะและเขตหวงห้ามเด็ดขาด "เขตหวงห้ามเฉพาะ" หมายความว่า บริเวณที่กำหนดให้เป็นเขตหวงห้ามเฉพาะตามข้อ ๑๓ "เขตหวงห้ามเด็ดขาด" หมายความว่า บริเวณที่กำหนดให้เป็นเขตหวงห้ามเด็ดขาดตามข้อ ๑๓ "ลานจอด"หมายความว่า บริเวณที่ผู้ว่าการกำหนดให้เป็นลานจอดตามข้อ ๑๗ "ทางขับ"หมายความว่า บริเวณที่ผู้ว่าการกำหนดให้เป็นทางขับตามข้อ ๒๔ "ทางวิ่ง"หมายความว่า บริเวณที่ผู้ว่าการกำหนดให้เป็นทางวิ่งตามข้อ ๒๔ "ยานพาหนะ" หมายความว่า รถและล้อเลื่อนทุกชนิด เว้นแต่รถไฟ รถรางรถลากเข็นสำหรับทารก คนป่วยหรือคนพิการและล้อเลื่อนขนาดเล็กที่ถือติดตัวไปได้สำหรับขนสัมภาระส่วนตัว "ทาง" หมายความว่า ทางที่ผู้ว่าการกำหนดให้เป็นทางสำหรับยานพาหนะและคนเดินเท้าใช้ เพื่อการสัญจรในเขตท่าอากาศยานควบคุม "ผู้ขับขี่"หมายความว่า ผู้ขับขี่หรือลากเข็นยานพาหนะ "เครื่องหมาย" หมายความว่า เครื่องหมายจราจรตามกฎหมายว่าด้วยการจราจรทางบกหรือเครื่องหมายอื่นใดตามที่ผู้ว่าการจะได้ประกาศกำหนด และได้ติดตั้งไว้หรือทำให้ปรากฏสำหรับให้ผู้ขับขี่หรือคนเดินเท้าปฏิบัติตามเครื่องหมายนั้นในเขตท่าอากาศยานควบคุม "สัญญาณ" หมายความว่า สัญญาณใด ๆ ไม่ว่าจะแสดงด้วยธงไฟ ไฟฟ้า มือ แขนเสียงหรือด้วยวิธีอื่นใดสำหรับให้ผู้ขับขี่หรือคนเดินเท้าปฏิบัติตามสัญญาณนั้นในเขตท่าอากาศยานควบคุม "พนักงานเจ้าหน้าที่" หมายความว่า พนักงานของ ทอท.หรือเจ้าหน้าที่ของส่วนราชการซึ่งผู้ว่าการแต่งตั้งให้ปฏิบัติหน้าที่ตามกฎกระทรวงนี้ หมวด๑ บททั่วไป ข้อ ๒ภายใต้บังคับข้อกำหนดของกฎกระทรวงนี้ ให้คณะกรรมการมีอำนาจออกข้อบังคับกำหนดรายละเอียดต่าง ๆ ได้ ในเรื่องดังต่อไปนี้ (๑)การเข้าออกหรืออยู่ในพื้นที่หวงห้าม (๒)กิจการอื่นเพื่อปฏิบัติการตามกฎกระทรวงนี้ ข้อ ๓ ห้ามมิให้ผู้ใดทำให้เสียหาย ทำลาย ซ่อนเร้น เปลี่ยนแปลง เคลื่อนย้ายขีดเขียนหรือทำให้ไร้ประโยชน์ซึ่งเครื่องหมายหรือสัญญาณที่พนักงานเจ้าหน้าที่ได้ติดตั้งไว้หรือทำให้ปรากฏในเขตท่าอากาศยานควบคุม ข้อ ๔ห้ามมิให้ผู้ใดนอกจากพนักงานเจ้าหน้าที่ ทำ ติดตั้ง หรือทำให้ปรากฏ ซึ่งเครื่องหมายหรือสัญญาณในเขตท่าอากาศยานควบคุม เครื่องหมายหรือสัญญาณที่ทำติดตั้ง หรือทำให้ปรากฏในเขตท่าอากาศยานควบคุมโดยฝ่าฝืนกฎกระทรวงนี้พนักงานเจ้าหน้าที่มีอำนาจรื้อถอนหรือทำให้สิ้นไปซึ่งเครื่องหมายหรือสัญญาณนั้นได้ หมวด ๒ เขตท่าอากาศยานควบคุม ข้อ ๕เขตท่าอากาศยานควบคุม ได้แก่ เขตที่กำหนดให้เป็นบริเวณสนามบินของเขตท่าอากาศยานต่าง ๆตามกฎกระทรวงที่ออกตามความในมาตรา๔ (๑) แห่งพระราชบัญญัติการท่าอากาศยานแห่งประเทศไทย พ.ศ.๒๕๒๒ ข้อ๖ผู้ใดเข้าไปในเขตท่าอากาศยานควบคุมจะต้องปฏิบัติดังต่อไปนี้ (๑)ปฏิบัติตามเครื่องหมายหรือสัญญาณที่พนักงานเจ้าหน้าที่ติดตั้งไว้หรือทำให้ปรากฏ (๒)วางสิ่งของที่ตนนำเข้าไปไว้ใกล้ตัว หรือในที่ที่จัดไว้เพื่อการนั้น (๓)เทหรือทิ้งสิ่งของหรือเศษของสิ่งของ หรือของเสียอย่างใดอย่างหนึ่งลงในที่ที่จัดไว้เพื่อการนั้น (๔)ถ่ายอุจจาระหรือปัสสาวะในห้องสุขาให้สะอาดเรียบร้อย ข้อ ๗ผู้ใดเข้าไปในเขตท่าอากาศยานควบคุมจะต้องได้รับอนุญาตจากพนักงานเจ้าหน้าที่ก่อน จึงจะปฏิบัติดังต่อไปนี้ได้ (๑)นำอาหารหรือสิ่งของใด ๆ เข้าไปจำหน่ายหรือจ่ายแจก (๒)ถ่ายภาพ ถ่ายทำภาพยนตร์ หรือถ่ายทำเทปบันทึกภาพ ซึ่งมิใช่เพื่อการส่วนตัว (๓)ติดตั้ง ต่อเติม แก้ไข ปรับแต่งหรือโยกย้ายเครื่องมือสื่อสารโทรคมนาคม สายสื่อสาร สายส่งกำลัง หรือสายอากาศชนิดใด ๆ (๔)ต่อเติม แก้ไข ปรับแต่ง โยกย้าย หรือกระทำด้วยประการใดๆ ต่อหรือเกี่ยวกับเครื่องมือสื่อสารโทรคมนาคม สายสื่อสาร สายส่งกำลัง สายอากาศอุปกรณ์หรือสิ่งอำนวยความสะดวกอื่นใดของ ทอท. (๕)นำดอกไม้เพลิง อาวุธปืน เครื่องกระสุนปืนอาวุธโดยสภาพสิ่งเทียมอาวุธซึ่งมีรูปและลักษณะอันน่าจะทำให้หลงเชื่อว่าเป็นอาวุธโดยสภาพ วัตถุระเบิด วัตถุกัดกร่อน ก๊าซอัดวัตถุไวไฟวัตถุที่เป็นพิษวัตถุอ๊อกซิไดส์หรือวัตถุกัมมันตภาพรังสีเข้าไปในเขตท่าอากาศยานควบคุม (๖)นำสัตว์ใด ๆเข้าไปในเขตท่าอากาศยานควบคุม เว้นแต่เขตที่กำหนดไว้สำหรับสัตว์ หรือเขตที่อนุญาตให้นำสัตว์เข้าไปได้ (๗)เล่นกีฬา จัดงานเลี้ยง งานออกร้าน หรืองานพิธีอื่นใด (๘)เด็ดใบ ดอก หรือผลของต้นไม้ซึ่งปลูกไว้หรือกระทำด้วยประการใด ๆ ให้เกิดความเสียหายแก่ต้นไม้นั้น ๆ การขออนุญาตและการอนุญาตตามวรรคหนึ่งให้เป็นไปตามระเบียบที่ผู้ว่าการกำหนด ข้อ๘ในเขตท่าอากาศยานควบคุมห้ามมิให้ผู้ใดปฏิบัติดังต่อไปนี้ (๑)ขีด เขียน หรือทำให้ปรากฏด้วยประการใด ๆซึ่งข้อความ ภาพหรือรูปรอยใดๆ ลงบนทาง รั้ว กำแพง ผนังอาคาร ต้นไม้ หรือทรัพย์สินอื่นของ ทอท. เว้นแต่เป็นการกระทำของพนักงานเจ้าหน้าที่ (๒)ติดแผ่นป้ายโฆษณานอกที่ที่จัดไว้ (๓)ประกาศหรือโฆษณาด้วยเสียงแผ่นป้ายหรือด้วยวิธีอื่นใดอันเป็นการแสวงหาผลประโยชน์โดยมิชอบ (๔)ใช้สถานที่ที่จัดไว้สำหรับบริการแก่ผู้โดยสารอากาศยานและผู้มารับมาส่งผู้โดยสารอากาศยานเป็นที่หลับนอนโดยไม่มีเหตุผลอันสมควร (๕)นำสุราหรือเครื่องดื่มที่มีแอลกอฮอล์เข้าไปดื่มนอกสถานที่ที่จัดไว้ (๖)กระทำการใด ๆ อันเป็นการรบกวนผู้โดยสารอากาศยานหรือผู้อื่นให้ได้รับความเดือดร้อนรำคาญหรือทำให้ผู้โดยสารเกิดความสับสนเกี่ยวกับเรื่องเที่ยวบิน ข้อ๙ห้ามมิให้ผู้ใดขับขี่ยานพาหนะที่มีลักษณะดังต่อไปนี้เข้าไปในเขตท่าอากาศยานควบคุม (๑)ยานพาหนะที่มีสภาพไม่มั่นคงแข็งแรง หรืออาจเกิดอันตราย หรืออาจทำให้เสื่อมเสียสุขภาพอนามัย (๒)ยานพาหนะที่ผู้ขับขี่ไม่อาจแลเห็นทางได้เพียงพอแก่ความปลอดภัย (๓)ยานพาหนะที่มีหรือทำให้เกิดเสียงอื้ออึง หรือมีสิ่งลากถูไปบนทาง (๔)ยานพาหนะรับจ้างที่ไม่มีผู้โดยสารหรือไม่ได้ขนส่งสิ่งของ เว้นแต่จะได้รับอนุญาตจากพนักงานเจ้าหน้าที่ ข้อ๑๐ ในเขตท่าอากาศยานควบคุมผู้ขับขี่จะต้องปฏิบัติดังต่อไปนี้ (๑)ปฏิบัติตามคำสั่งของพนักงานเจ้าหน้าที่ (๒)ขับขี่ยานพาหนะด้วยความระมัดระวัง และด้วยความเร็วไม่เกินอัตราที่กำหนด (๓)ใช้เสียงสัญญาณเฉพาะเท่าที่จำเป็น (๔)จัดให้มีสิ่งป้องกันมิให้คนโดยสารสัตว์หรือสิ่งของที่บรรทุกมาในยานพาหนะนั้นตกหล่น รั่วไหลส่งกลิ่นหรือเสียง ส่องแสงสะท้อนหรือปลิวไปจากยานพาหนะ อันอาจก่อเหตุเดือดร้อนรำคาญ ทำให้เขตท่าอากาศยานควบคุมสกปรกเปรอะเปื้อน ทำให้เสื่อมเสียสุขภาพอนามัยแก่ประชาชนหรืออาจก่อให้เกิดอันตรายแก่บุคคลและทรัพย์สิน (๕)หยุดหรือจอดยานพาหนะในที่ที่กำหนดไว้และไม่หยุดหรือจอดในลักษณะที่กีดขวางทางหรือในที่ห้ามหยุดหรือจอด (๖)นำยานพาหนะที่รับขนคนโดยสารหรือสิ่งของออกจากเขตท่าอากาศยานควบคุมในทันทีที่ได้ส่งคนโดยสารหรือสิ่งของแล้วเว้นแต่จะได้รับอนุญาตจากพนักงานเจ้าหน้าที่ให้จอดรอได้ (๗)รีบแจ้งให้พนักงานเจ้าหน้าที่ทราบโดยทันทีที่ยานพาหนะของตนชำรุดหรือขัดข้องทำให้ไม่สามารถเคลื่อนที่ได้หรือเกิดอุบัติเหตุในเขตท่าอากาศยานควบคุม (๘)เคลื่อนย้ายยานพาหนะที่ชำรุดหรือหักพังหรือเครื่องยนต์หรืออุปกรณ์ขัดข้อง ให้พ้นจากทางโดยเร็ว และจัดการเก็บสิ่งของที่ตกหล่นอยู่ออกจากทางหากไม่สามารถเคลื่อนย้ายได้ให้รีบแจ้งให้พนักงานเจ้าหน้าที่ทราบทันที ข้อ๑๑ ในเขตท่าอากาศยานควบคุมห้ามมิให้ผู้ใดขับขี่ยานพาหนะ (๑)ในลักษณะกีดขวางทาง (๒)ในลักษณะน่าหวาดเสียวอันอาจเกิดอันตรายแก่บุคคลหรือทรัพย์สินหรือโดยไม่คำนึงถึงความปลอดภัยหรือความเดือดร้อนของผู้อื่น (๓)ในขณะหย่อนความสามารถในอันที่จะขับขี่ยานพาหนะ (๔)ในขณะเมาสุราหรือของเมาอย่างอื่น (๕)ในลักษณะที่ผิดปกติวิสัยของการขับขี่ยานพาหนะชนิดนั้น (๖)ในลักษณะที่ไม่อาจแลเห็นทางด้านหน้าหรือด้านหลัง ด้านใดด้านหนึ่งหรือทั้งสองด้านได้พอแก่ความปลอดภัย ข้อ๑๒เมื่อปรากฏว่ามีการขับขี่ยานพาหนะที่มีลักษณะตามข้อ ๙ เข้าไปในเขตท่าอากาศยานควบคุมหรือผู้ขับขี่ไม่ปฏิบัติตามข้อ๑๐ หรือฝ่าฝืนข้อ ๑๑ให้พนักงานเจ้าหน้าที่มีอำนาจตักเตือนให้ผู้ขับขี่ปฏิบัติเสียให้ถูกต้อง ถ้าพนักงานเจ้าหน้าที่ได้ตักเตือนแล้วผู้ขับขี่ยังไม่ปฏิบัติให้ถูกต้องพนักงานเจ้าหน้าที่มีอำนาจสั่งให้ผู้ขับขี่เคลื่อนย้ายยานพาหนะนั้น หรือสั่งให้นำยานพาหนะนั้นออกไปจากเขตท่าอากาศยานควบคุมได้ ถ้าผู้นั้นไม่อยู่ หรืออยู่แต่ไม่ปฏิบัติตามให้พนักงานเจ้าหน้าที่มีอำนาจเคลื่อนย้ายยานพาหนะหรือนำยานพาหนะไปเก็บไว้ในสถานที่ที่พนักงานเจ้าหน้าที่เห็นสมควรได้ การที่พนักงานเจ้าหน้าที่ได้ตักเตือนตามวรรคหนึ่ง หรือเคลื่อนย้ายยานพาหนะตามวรรคสองไม่เป็นเหตุให้ผู้ฝ่าฝืนหรือไม่ปฏิบัติตามพ้นจากความผิดตามมาตรา ๔๘ หมวด๓ พื้นที่หวงห้าม ข้อ ๑๓ บริเวณใดในพื้นที่หวงห้ามจะเป็นเขตหวงห้ามเฉพาะหรือเขตหวงห้ามเด็ดขาดให้เป็นไปตามข้อบังคับการท่าอากาศยานแห่งประเทศไทยว่าด้วยการเข้าออกหรืออยู่ในพื้นที่หวงห้ามโดยจะต้องจัดให้มีเครื่องหมายแสดงเขตหวงห้ามเฉพาะหรือเขตหวงห้ามเด็ดขาดไว้โดยชัดแจ้ง ข้อ ๑๔ ภายใต้บังคับข้อ ๑๕ และข้อ ๑๖ห้ามมิให้ผู้ใดหรือยานพาหนะใดเข้าออกหรืออยู่ในพื้นที่หวงห้ามเว้นแต่จะได้รับอนุญาตจากพนักงานเจ้าหน้าที่ การขออนุญาตและการอนุญาตตามวรรคหนึ่งให้เป็นไปตามข้อบังคับที่คณะกรรมการกำหนด ข้อ๑๕ผู้โดยสารอากาศยานหรือเจ้าหน้าที่ประจำอากาศยานซึ่งเดินทางเข้ามาหรือจะเดินทางออกไปกับอากาศยาน และได้แสดงหนังสือเดินทางของตนหรือเอกสารอื่นตามกฎหมายว่าด้วยคนเข้าเมือง แล้วแต่กรณีต่อพนักงานเจ้าหน้าที่แล้วให้ได้รับอนุญาตเข้าออกตามช่องทางเข้าออกที่ได้กำหนดไว้หรืออยู่ในเขตหวงห้ามเฉพาะได้เป็นการชั่วคราว ช่องทางเข้าออกตามวรรคหนึ่งให้เป็นไปตามข้อบังคับการท่าอากาศยานแห่งประเทศไทยว่าด้วยการเข้าออกหรืออยู่ในพื้นที่หวงห้าม ข้อ๑๖ยานพาหนะที่จะได้รับอนุญาตให้เข้าออกหรืออยู่ในพื้นที่หวงห้ามได้จะต้องเป็นยานพาหนะของส่วนราชการ รัฐวิสาหกิจหรือนิติบุคคลที่มีหน้าที่เกี่ยวข้องหรือยานพาหนะที่ได้รับอนุญาตจากผู้ว่าการเป็นการเฉพาะราย ส่วนที่ ๑ ลานจอด ข้อ๑๗ ลานจอดได้แก่บริเวณในเขตหวงห้ามเฉพาะที่ผู้ว่าการกำหนดให้เป็นเขตลานจอดของอากาศยาน ข้อ๑๘ ผู้ใดเข้าไปในลานจอดเมื่อปฏิบัติหน้าที่เสร็จแล้วจะต้องออกจากลานจอดทันที ข้อ๑๙ในลานจอดห้ามมิให้ผู้ใดปฏิบัติดังต่อไปนี้ (๑)สูบบุหรี่หรือทำให้เกิดประกายไฟ (๒)วางหรือติดตั้งวัตถุหรือสิ่งของอันอาจกีดขวางต่อการสัญจร หรืออาจก่อให้เกิดอันตรายแก่อากาศยาน หากมีความจำเป็นจะต้องวางหรือติดตั้งวัตถุหรือสิ่งของใด ๆจะต้องขออนุญาตจากพนักงานเจ้าหน้าที่ก่อนและจะต้องจัดหาสัญญาณไฟและธงตามที่พนักงานเจ้าหน้าที่กำหนดติดไว้โดยรอบให้เห็นเด่นชัดเมื่อหมดความจำเป็นแล้วให้รีบนำวัตถุหรือสิ่งของดังกล่าวและสัญญาณไฟและธงนั้นออกไปจากลานจอดโดยเร็วที่สุด (๓)กีดขวางการสัญจรของอากาศยานที่กำลังเข้าลานจอด หรือกำลังจะออกจากลานจอด (๔)เข้าใกล้อากาศยานที่จอดอยู่ในระยะน้อยกว่าที่พนักงานเจ้าหน้าที่กำหนด เว้นแต่เป็นการเข้าไปเพื่อเดินทางไปกับอากาศยานนั้น (๕)ผ่านด้านหลังของอากาศยานในระยะน้อยกว่าที่พนักงานเจ้าหน้าที่กำหนดในขณะที่อากาศยานเริ่มติดเครื่องยนต์ หรือกำลังเข้าลานจอด (๖)เข้าไปในบริเวณที่ ทอท. กำหนดขอบเขตไว้เพื่อปฏิบัติการทางด้านการรักษาความปลอดภัยข้อห้ามตาม (๔) (๕) และ (๖)ให้ยกเว้นได้เฉพาะผู้ซึ่งมีหน้าที่เกี่ยวข้องเท่านั้น ข้อ๒๐ผู้ใดจะขับขี่ยานพาหนะในลานจอดได้จะต้องเป็นผู้ได้รับอนุญาตเป็นหนังสือจากพนักงานเจ้าหน้าที่ให้ขับขี่ยานพาหนะในลานจอดได้เท่านั้น และจะต้องมีหนังสืออนุญาตดังกล่าวไว้กับตนตลอดเวลาที่ขับขี่ยานพาหนะในลานจอด การขออนุญาต การอนุญาต และแบบของหนังสืออนุญาตตามวรรคหนึ่งให้เป็นไปตามระเบียบที่ผู้ว่าการกำหนด ข้อ๒๑ยานพาหนะที่จะได้รับอนุญาตให้เข้าไปในลานจอดได้ จะต้องมีสภาพเครื่องอุปกรณ์ส่วนควบรวมทั้งระบบต่าง ๆของยานพาหนะเรียบร้อยสมบูรณ์ล้อและส่วนประกอบต่าง ๆจะต้องไม่สกปรก หรือมีเศษดิน เศษหินหรือเศษวัตถุอื่นใดติดเข้าไปในลานจอด ในกรณีบรรทุกคนโดยสารอากาศยาน สัตว์ หรือสิ่งของจะต้องบรรทุกให้คนโดยสารอากาศยานได้รับความสะดวกและปลอดภัย และบรรทุกสัตว์หรือสิ่งของไว้อย่างมั่นคงแข็งแรงไม่ตกหล่น รั่วไหล ส่งกลิ่นหรือเสียง ส่องแสงสะท้อน หรือปลิวไปจากยานพาหนะ จนอาจก่อให้เกิดอันตรายได้ ข้อ๒๒ผู้ใดขับขี่ยานพาหนะในลานจอดจะต้องปฏิบัติดังต่อไปนี้ (๑)หยุดให้พนักงานเจ้าหน้าที่ประจำช่องทางเข้าออกตรวจสอบความเรียบร้อย พร้อมทั้งลงหลักฐานการเข้าออกให้ถูกต้องทุกครั้งที่นำยานพาหนะผ่านเข้าลานจอดหรือออกจากลานจอด (๒)หยุดรอโดยไม่ให้กีดขวางทาง เพื่อให้ผู้โดยสารอากาศยานพนักงานเจ้าหน้าที่ หรือยานพาหนะอื่น ซึ่งกำลังข้ามลานจอดผ่านพ้นไปก่อน (๓)รีบนำยานพาหนะออกนอกเส้นทางทันทีที่ยานพาหนะเกิดขัดข้องจนไม่อาจขัดข้องจนไม่อาจขับเคลื่อนต่อไปได้ถ้าไม่สามารถดำเนินการได้ให้รีบแจ้งพนักงานเจ้าหน้าที่ทราบโดยเร็วที่สุด (๔)นำยานพาหนะเข้าจอดทันทีที่ปฏิบัติงานเสร็จและต้องจอดยานพาหนะภายในเขตที่กำหนดไว้ให้เป็นที่จอดเท่านั้น (๕)เปิดไฟจอดไว้ตลอดเวลาที่ต้องจอดยานพาหนะพักรอขณะปฏิบัติงานในเวลากลางคืน (๖)เปิดไฟต่ำไว้ตลอดเวลาในเมื่อทัศนวิสัยไม่ดี มีหมอก หรือฝนตกหนัก ทั้งนี้ไม่ว่าจะเป็นเวลากลางคืนหรือกลางวัน ข้อ๒๓ ในลานจอดห้ามมิให้ผู้ขับขี่ปฏิบัติดังต่อไปนี้ (๑)ลากจูงยานพาหนะเกินจำนวนที่พนักงานเจ้าหน้าที่กำหนด (๒)ขับขี่ยานพาหนะออกนอกเส้นทาง หรือเข้าใกล้อากาศยานที่จอดอยู่ในระยะน้อยกว่าที่พนักงานเจ้าหน้าที่กำหนดเว้นแต่เป็นการจำเป็นเพื่อเข้าไปให้บริการกับอากาศยานนั้น (๓)แซงยานพาหนะคันอื่นที่กำลังขับเคลื่อนอยู่ข้างหน้า เว้นแต่กรณีจำเป็น (๔)ขับขี่ยานพาหนะตามยานพาหนะคันหน้าในระยะกระชั้นชิดจนน่าจะเกิดอันตราย (๕)ตัดหน้าอากาศยานที่กำลังเคลื่อนที่ในระยะน้อยกว่าที่พนักงานเจ้าหน้าที่กำหนด (๖)ขับขี่ยานพาหนะผ่านอากาศยานที่จอดอยู่และเริ่มติดเครื่องยนต์ โดยผ่านด้านหน้าและด้านหลังในระยะน้อยกว่าที่พนักงานเจ้าหน้าที่กำหนดเว้นแต่ผู้ซึ่งมีหน้าที่เกี่ยวข้อง (๗)ถอยหลังหรือกลับยานพาหนะโดยไม่จำเป็น ส่วนที่๒ ทางขับทางวิ่ง ข้อ๒๔ทางขับและทางวิ่งได้แก่บริเวณในเขตหวงห้ามเฉพาะที่ผู้ว่าการกำหนดให้เป็นเขตทางขับเคลื่อนของอากาศยานหรือเขตทางขึ้นลงของอากาศยานแล้วแต่กรณี ข้อ๒๕ ห้ามมิให้ผู้ใดเข้าออกหรืออยู่ในทางขับหรือทางวิ่ง เว้นแต่บุคคลดังต่อไปนี้ (๑)ผู้ซึ่งมีหน้าที่เกี่ยวข้องหรืออำนวยความสะดวกในการขับเคลื่อนหรือการขึ้นลงของอากาศยาน (๒)ผู้ซึ่งมีหน้าที่บำรุงรักษาหรือซ่อมแซมทางขับทางวิ่ง อุปกรณ์หรือสิ่งอำนวยความสะดวกต่าง ๆในการขับเคลื่อนหรือขึ้นลงของอากาศยานที่อยู่ในทางขับหรือทางวิ่ง (๓)ผู้ซึ่งมีหน้าที่รักษาความปลอดภัยในทางขับหรือทางวิ่ง (๔)ผู้ซึ่งมีหน้าที่ให้ความช่วยเหลือในกรณีที่เกิดเหตุ หรืออุบัติเหตุในทางขับหรือทางวิ่ง (๕)ผู้ซึ่งได้รับอนุญาตจากผู้ว่าการเป็นการเฉพาะราย บทเฉพาะกาล ข้อ ๒๖ ให้บรรดามติของคณะกรรมการ ข้อบังคับ ระเบียบ คำสั่ง หรือประกาศเกี่ยวกับการควบคุม การปรับปรุงและการให้ความสะดวกและความปลอดภัยแก่กิจการท่าอากาศยานในเขตท่าอากาศยานที่ใช้บังคับอยู่ในวันที่กฎกระทรวงนี้ใช้บังคับคงใช้บังคับได้ต่อไปเท่าที่ไม่ขัดหรือแย้งกับกฎกระทรวงนี้จนกว่าจะได้มีข้อบังคับหรือระเบียบตามกฎกระทรวงนี้ใช้บังคับ ให้ไว้ณ วันที่ ๒๖ มิถุนายน พ.ศ. ๒๕๒๘ บุญเทียมเขมาภิรัตน์ รัฐมนตรีช่วยว่าการกระทรวงคมนาคม ปฏิบัติราชการแทน รัฐมนตรีว่าการกระทรวงคมนาคม+------------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้ คือเนื่องจากเป็นการสมควรกำหนดให้มีการควบคุม การปรับปรุงและการให้ความสะดวกและความปลอดภัยแก่กิจการท่าอากาศยานในเขตท่าอากาศยาน และโดยที่มาตรา ๔ (๒)แห่งพระราชบัญญัติการท่าอากาศยานแห่งประเทศไทย พ.ศ. ๒๕๒๒ บัญญัติให้การควบคุม การปรับปรุงและการให้ความสะดวกและความปลอดภัยแก่กิจการท่าอากาศยานในเขตท่าอากาศยานต้องออกเป็นกฎกระทรวง จึงจำเป็นต้องออกกฎกระทรวงนี้[รก.๒๕๒๘/๙๐/๑พ./๑๒ กรกฎาคม ๒๕๒๘]